volá Barroso a nie Fico.
S novou komisiou, ktorú hlasovaním schválil EP v utorok, je ten zásadný problém, že hodnotiť jednotlivých členov a ich spôsobilosť riadiť portfólio je trúfalosť nad trúfalosť. To, že priemerný občan únie nepozná z tejto zostavy, azda s výnimkou predsedu, ani jedno meno, je zrkadlo európskej demokracie. Komentátor by na tom mal byť lepšie, avšak mimo oficiálnych životopisov, ktoré sú dobré viete na aké použitie, nič stíhať nemôže, ani keby bol úzko špecializovaný na európske inštitúcie. Komisia je pritom síce nie najmocnejšia (to sú Európske rady), ale najdôležitejšia inštitúcia EÚ. V EK sa totiž vymýšľajú a píšu tie hekatomby legislatívy, ktoré menia (aj) na Slovensku napr. to, že od r. 2012 nebudú v obchodoch žiarovky a ešte skôr plazmy, keďže módny názor, ktorý však nikdy žiadnym ľudovým hlasovaním neprešiel, znie, že chceme taký ekonomický rast, ktorý nežerie elektrinu. Keď napr. poslankyňa SDKÚ navrhne hrozný zákon, že fajčiť bude zakázané v krčmách či baroch (!!), ani o tom sa síce na SR nediskutuje, ale aspoň vidíte, kto vám chce meniť život a šikanovať, takže sa viete zariadiť vo voľbách, ešte aj keby nebol Destor Investments... Ale komisár? Čo urobíte s pánom Ottingerom (energetika), ak navrhne smernicu, že kto nemá na streche tri slnečné kolektory, musí platiť daň zo znečistenia Európy?
Tzv. vypočutia komisárov, o ktorých sme písali dávnejšie, sú jedinou príležitosťou, ako získať obraz o správcoch aj vplyvných portfólií (väčšina je "nevplyvných", zbytočných, napr. Šefčovičovo). O tom, ako vyzerali, prehovoril v HN naslovovzatý odborník, exminister Kubiš: "Celý proces trpí straníckym politikárčením a nedostatkom transparentnosti, v niektorých momentoch až krikľavým. Vypočutia (...) majú máločo spoločné so skúmaním odbornej a osobnostnej spôsobilosti kandidátov (...). Stranícke zoskupenia v EP sa opäť s vervou pokúsili o partajné kupčenie, ktoré EP dlhodobo oberá o dôveryhodnosť (...), nakoniec však prevládol obchod s Barrosom". No. Ak máte deja vu, že toto ste už kdesi počuli, tak ste svedkami historicky prvej názorovej zhody medzi Ficovým exministrom ZV a komentátorom Korzára. No. Nad rámec neuveriteľného konsenzu, pozoruhodné je, že pán Kubiš si neodpustil ani "odkaz tým, ktorí by aj dvadsať rokov po páde totality chceli vyradiť zo spoločnosti celé kategórie ľudí na základe princípu kolektívnej viny, napríklad bývalých absolventov MGIMO". (Moskovská škola diplomacie, filiálka KGB) Kubišov odkaz konkrétne znie, že "práve Šefčovič spolu s ďalším mgimákom Füllem patrili k ďaleko najlepším kandidátom". Pekne.
So srdečným pozdravom, že odkaz bol prevzatý, má autor len tú otázku, že ak "vypočutia majú máločo spoločné so skúmaním odbornej a osobnostnej spôsobilosti" (viď vyššie), ako vedel zistiť, že "práve Šefčovič a Fule patrili k najlepším kandidátom"? Hm. Stavovská hrdosť sa nezaprie. Ešteže tej komisii, MGIMO-NEMGIMO, je to jedno.
Najdôležitejšie správy z východu Slovenska čítajte na Korzar.sme.sk.